รัฐบาลไทย-ข่าวทำเนียบรัฐบาล-สธ.-รพ.รามาธิบดี-สปสช. เริ่มให้ยาเคมีบำบัดผู้ป่วยมะเร็งลำไส้ที่บ้าน
วันศุกร์ที่ 10 กรกฎาคม 2563
สธ.-รพ.รามาธิบดี-สปสช. เริ่มให้ยาเคมีบําบัดผู้ป่วยมะเร็งลําไส้ที่บ้าน
กระทรวงสาธารณสุข  โดยกรมการแพทย์ ร่วมกับโรงพยาบาลรามาธิบดี และสํานักงานหลักประกันสุขภาพแห่งชาติ ให้ยาเคมีบําบัดมะเร็งลําไส้ใหญ่ ลําไส้ตรงที่บ้าน ได้รับยาตรงเวลา ไม่ต้องนอนโรงพยาบาล ผลการรักษาดีนําร่องปีนี้ 7 แห่ง เตรียมเปิดทุกเขตสุขภาพ 30 แห่งในปี 2565
กระทรวงสาธารณสุข โดยกรมการแพทย์ ร่วมกับโรงพยาบาลรามาธิบดี และสํานักงานหลักประกันสุขภาพแห่งชาติ ให้ยาเคมีบําบัดมะเร็งลําไส้ใหญ่ ลําไส้ตรงที่บ้าน ได้รับยาตรงเวลา ไม่ต้องนอนโรงพยาบาล ผลการรักษาดีนําร่องปีนี้ 7 แห่ง เตรียมเปิดทุกเขตสุขภาพ 30 แห่งในปี 2565
วันนี้ (9 กรกฎาคม 2563) ที่ศูนย์ปฏิบัติการด้านข่าวโรคติดเชื้อไวรัสโคโรนา 2019 กระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข นายแพทย์สมศักดิ์ อรรฆศิลป์ อธิบดีกรมการแพทย์ และนายแพทย์พิชัย จันทร์ศรีวงศ์ อาจารย์สาขามะเร็งวิทยา ภาควิชาอายุรศาสตร์ โรงพยาบาลรามาธิบดี มหาวิทยาลัยมหิดล ร่วมแถลงข่าวการดูแลผู้ป่วยมะเร็งลําไส้ให้เคมีบําบัดที่บ้าน
ดร.สาธิต กล่าวว่า นอกจากรัฐบาลได้ให้การดูแลสถานการณ์การแพร่ระบาดของโรคโควิด 19 แล้ว ยังให้ความสําคัญกับโรคอื่น ๆ โดยเฉพาะกลุ่มโรคมะเร็งซึ่งเป็นปัญหาสาธารณสุขสําคัญ เป็นสาเหตุการเสียชีวิตอันดับหนึ่งและมีแนวโน้มสูงขึ้นทุกปี จากพฤติกรรมที่เปลี่ยนไปของประชาชน โดยแต่ละปีมีผู้ป่วยมะเร็งรายใหม่ปีละ 140,000คน ผู้เสียชีวิต 73,000 คน เป็นผู้ป่วยมะเร็งลําไส้ใหญ่และไส้ตรง 13,000 ราย เสียชีวิต 5,000 ราย พบบ่อยในเพศหญิงมากกว่าเพศชาย สําหรับการบูรณาการความร่วมมือ ระหว่างโรงพยาบาลรามาธิบดีกรมการแพทย์ และสํานักงานหลักประกันสุขภาพแห่งชาติ ได้พัฒนาบริการรูปแบบใหม่ด้วยการให้ยาเคมีบําบัดที่บ้าน (Home Chemotherapy) ไม่จําเป็นต้องนอนโรงพยาบาล สามารถรับยาได้ตรงตามนัดทุกครั้ง ผลการรักษาดีขึ้นเป็นการแพทย์วิถีใหม่ : The New Normal Medical Service ส่งเสริมมาตรการเว้นระยะห่างทางสังคม ป้องกันการแพร่ระบาดของโรคโควิด 19 โดยเฉพาะกับผู้ป่วยมะเร็งที่มีภูมิคุ้มกันต่ํา เมื่อเทียบกับคนทั่วไป รวมทั้งเกิดความปลอดภัยต่อบุคลากรทางการแพทย์ นําร่องตั้งแต่ 1 กรกฎาคมปีนี้ 7 แห่งที่สถาบันมะเร็งแห่งชาติรพ.มะเร็งลพบุรี รพ.มะเร็งชลบุรี รพ.รามาธิบดี รพ.ราชวิถี รพ.จุฬาภรณ์ และรพ.สมเด็จพระปิ่นเกล้า ตั้งเป้า 30 โรงพยาบาลครบทุกเขตสุขภาพในปี 2565 และสนับสนุนงบประมาณปี 2563 จํานวน 4,700 ล้านบาท ให้สถาบันมะเร็งแห่งชาติ โรงพยาบาลมะเร็งภูมิภาค และโรงพยาบาลศูนย์/โรงพยาบาลทั่วไป เพิ่มศักยภาพดูแลผู้ป่วยมะเร็งครบวงจร
ด้านนพ.สมศักดิ์ อรรฆศิลป์ อธิบดีกรมการแพทย์ กล่าวว่า โครงการคัดกรองมะเร็งลําไส้ใหญ่ในกลุ่มเสี่ยงทั่วประเทศ ได้เริ่มดําเนินการตั้งแต่ปี 2560 จํานวนกว่า 1,500,000 ราย ค้นพบผู้ป่วยมะเร็งลําไส้ใหญ่ระยะเริ่มต้นกว่า 500 ราย ช่วยทําให้ผู้ป่วยรักษาหายขาดได้ แต่ยังพบผู้ป่วยมะเร็งลําไส้ใหญ่ในระยะแพร่กระจายแล้ว ต้องรักษาด้วยการผ่าตัดและให้ยาเคมีบําบัด ซึ่งจํานวนเตียงรับผู้ป่วยไม่เพียงพอ อาจทําให้ได้รับยาเคมีบําบัดไม่ครบถ้วนตามรอบการให้ยา และขาดความต่อเนื่อง แก้ไขโดยการให้ยาเคมีบําบัดที่บ้าน ซึ่งมีผลลัพธ์ทางสุขภาพร่างกายและจิตใจดีกว่า อยู่ในชุดสิทธิประโยชน์ของหลักประกันสุขภาพแห่งชาติ ทั้งนี้ จะมีโรงพยาบาลสังกัดกระทรวงสาธารณสุข โรงพยาบาลสังกัดมหาวิทยาลัย และโรงพยาบาลเอกชนที่สนใจ เข้าร่วมโครงการเพื่อเตรียมความพร้อมในเดือนกรกฎาคม 2563 นี้
นายแพทย์พิชัย จันทร์ศรีวงศ์ โรงพยาบาลรามาธิบดี กล่าวว่า สําหรับแนวทางการพัฒนาบริการให้เคมีบําบัดที่บ้าน ต้องเป็นผู้ป่วยมะเร็งลําไส้ใหญ่ระยะที่ 3 - 4 ได้รับการตรวจโดยแพทย์ และเข้ารับการผ่าตัดเล็กเพื่อใส่สายบริหารยาทางหลอดเลือดดํากลางก่อนเริ่มให้ยาเคมีบําบัด 2 สัปดาห์ โดยแพทย์จะให้ความรู้เกี่ยวกับอุปกรณ์ การดูแลตนเอง รวมถึงช่องทางการติดต่อกับโรงพยาบาล และมีพยาบาลโทรติดตามอาการแบบเชิงรุก/ผ่านช่องทางโซเชียลมีเดีย หากให้ยาครบแล้ว สามารถถอดอุปกรณ์โดยพยาบาลเยี่ยมบ้าน หรือไปโรงพยาบาล /โรงพยาบาลเครือข่าย ทั้งนี้เป็นการพัฒนาคุณภาพชีวิต จะช่วยให้ผู้ป่วยได้รับการรักษาและได้รับยาตรงเวลา 100 เปอร์เซ็นต์ ลดค่าใช้จ่าย ลดความแออัด โดยในปี 2562 มีผู้เข้ารับการบําบัดและให้ยาจํานวน 1,774 ครั้ง ลดการใช้เตียงมากกว่า 3,500 ต่อวันนอน
************************** 9 กรกฎาคม 2563